Period: Old Babylonian
Genre: Royal Inscription
Transliteration:
<SURFACE>
{d}nanna
sag gal dingir {d}a-nun-ke₄-ne
nir-ŋal₂ e₂-kur-ra
me-ni an ki-da gu₂ la₂-a
u₁₈-ru sag₂ nu-di
en dili-ni dingir pa e₃-a
dumu-sag {d}en-lil₂-la₂
me ul-li₂-a ki-bi gi₄-gi₄
geš-hur uri₂{ki}ma
si sa₂-sa₂...da
dumu nun-e e₂-kur-ta
me mah ib₂-ta-an-e₃
{d}i-din{d}da-gan
geštu₂ šum₂-ma {d}en-ki-ka-ra
mas-su₂ inim pa₃-de₃
nig₂-nam gal zu-ra
sipa zid ki aŋ₂-ŋa₂-ni-ir
šu-ni im-ma-an-šum₂
{d}i-din{d}da-gan
lugal kala-ga lugal uri₂{ki}ma
lugal ki-en-gi ki-uri
ki ag₂ {d}nanna u₃ {d}nin-gal-ke₄
mu-na-dim₂ nam-til₃-la-ni-še₃
a mu-na-ru
lu₂ a₂ nig₂-hul...
ib₂-ši-ag₂-ge₂₆-a nig₂...
...
mu-sar-ra-ba šu...
mu-ni...
aš₂ bal-a-ba-ke₄-eš lu₂-kur₂
šu ba-an-zi-zi-a
lu₂-bi lugal he₂-a
en he₂-a u₃ lu₂-ulu₄ sag zi-ŋal₂
mu-ni sa₄-a he₂-a
lu₂-bi mu na-an-tuku-tuku
numun na-mi-i-i
lu₂-ba {d}nanna lugal-mu
{d}nin-gal nin-mu
nam ha-ba-an-da-kud-ne
{d}utu {d}inanna maškim nu-kur₂-bi he₂-a
u₄ da-ri-še₃

Cuneiform:
<SURFACE>
𒀭𒋀𒆠
𒊕𒃲𒀭𒀭𒀀𒉣𒆤𒉈
𒉪𒅅𒂍𒆳𒊏
𒈨𒉌𒀭𒆠𒁕𒄘𒇲𒀀
𒍇𒊒𒉺𒃶𒉡𒁲
𒂗𒀸𒉌𒀭𒉺𒌓𒁺𒀀
𒌉𒊕𒀭𒂗𒆤𒇲
𒈨𒌌𒉌𒀀𒆠𒁉𒄄𒄄
𒄑𒄯𒋀𒀕𒆠𒈠
𒋛𒁲𒁲...𒁕
𒌉𒉣𒂊𒂍𒆳𒋫
𒈨𒈤𒌈𒋫𒀭𒌓𒁺
𒀭𒄿𒁷𒀭𒁕𒃶
𒄑𒌆𒉿𒋧𒈠𒀭𒂗𒆠𒅗𒊏
𒈦𒍪𒅗𒅆𒊒𒉈
𒃻𒉆𒃲𒍪𒊏
𒉺𒇻𒍣𒆠𒉘𒂷𒉌𒅕
𒋗𒉌𒅎𒈠𒀭𒋧
𒀭𒄿𒁷𒀭𒁕𒃶
𒈗𒅤𒂵𒈗𒋀𒀕𒆠𒈠
𒈗𒆠𒂗𒄀𒆠𒌵
𒆠𒉘𒀭𒋀𒆠𒅇𒀭𒎏𒃲𒆤
𒈬𒈾𒁶𒉆𒋾𒆷𒉌𒂠
𒀀𒈬𒈾𒊒
𒇽𒀉𒃻𒅆𒌨...
𒌈𒅆𒉘𒂷𒀀𒃻...
...
𒈬𒊬𒊏𒁀𒋗...
𒈬𒉌...
𒀾𒁄𒀀𒁀𒆤𒌍𒇽𒉽
𒋗𒁀𒀭𒍣𒍣𒀀
𒇽𒁉𒈗𒃶𒀀
𒂗𒃶𒀀𒅇𒇽𒌷𒊕𒍣𒅅
𒈬𒉌𒄷𒈿𒀀𒃶𒀀
𒇽𒁉𒈬𒈾𒀭𒌇𒌇
𒆰𒈾𒈪𒄿𒄿
𒇽𒁀𒀭𒋀𒆠𒈗𒈬
𒀭𒎏𒃲𒎏𒈬
𒉆𒄩𒁀𒀭𒁕𒋻𒉈
𒀭𒌓𒀭𒈹𒉺𒁽𒉡𒉽𒁉𒃶𒀀
𒌓𒁕𒊑𒂠